Hän oli kansalaisten rakastama sankari.

Perussuomalaisten kansanedustaja Simon Elo ihmettelee Facebookissa, miten ”Euroopan vasemmiston suosikkipääministeri” eli Kanadan Justin Trudeau ylisti kuollutta Fidel Castroa (1926-2016).

Justin Trudeaun mukaan Fidel Castro muun muassa oli ”elämää suurempi hahmo, joka palveli kansaansa” ja teki ”merkittäviä parannuksia saarivaltakuntansa koulutukseen ja terveydenhoitoon”. Trudeaun mukaan Castrolla oli valtava rakkaus kuubalaisia kohtaan, joilla puolestaan oli ”syvä ja kestävä kiintymys ’el Comandanteen'”.

Simon Elo kirjoitti tämän innoittamana oman muistopuheensa Tähtien sodan superpahikselle Darth Vaderille.

Näin kansanedustajan eulogia kuuluu:

”Darth Vader oli elämää suurempi hahmo, imperiumin uskollisten kansalaisten rakastama sankari.

Ristiriitainen johtaja, joka kasvoi orjuutetun äidin varjeluksessa Tatooinella, mutta menehtyi vapaan maailman johtajana rakastamansa työn parissa Kuolemantähdellä. Legendaarinen sotilasjohtaja, jonka inspiroivat puheet toivat palan hänen iskujoukkojensa kurkkuun. Uskonnollinen edelläkävijä, joka murskasi jedien teokratian ja toi maallisen hallinnon galaksiin. Darth Vader taisteli urhoollisesti korruptoituneen Tasavallan rahoittamia kapinalliskoiria vastaan”.

Simon Elo muistuttaa, että Lordi Vader teki merkittäviä parannuksia imperiumin infrastruktuuriin. Päätös rakentaa kaksi Kuolemantähteä nostivat galaksin lamasta ja loivat työpaikkoja lukuisille rakennusmiehille.

”Darth Vader korosti laillisuutta julkishallinnossa ja toimi aktiivisesti salakuljetuksen vastaisessa työssä. Lordi Vader kannatti yksityistämistä esimerkiksi turvallisuuspalveluissa.

Lordi Vaderilla oli keskeinen asema poikansa elämässä. Darth Vader oli syvän vakaumuksellinen sith, joka toi rauhan galaksiin. Olkoon Voima kanssamme tällä suuren surun hetkellä”.